YIN QUNUTI CIKIN SALLAR ASUBA HAR KULLUM – Nazeer Mukhtar Danjagale's Blog
Dr Ibrahim Jalo Jalingo
Babban hujjar da wadanda suka kebance sallar asuba da Qunuti ke ambata ita ce hadithi na 678 da Imam muslim ya ruwaito daga Sahabi Baraa Bin A’azib cewa:-
Ma’ana ((Manzon Allah mai tsira da amincin Allah ya yi Qunuti cikin (sallar) Asuba da Magariba)).
Gaskiyan al’amari shi ne: Annabi mai tsira da amincin Allah ya yi Qunuti a sallar Asuba da sauran salloli na wani dan lokaci saboda yin mugunyar addu’a a kan wasu azzaluman kafurai, kamar yadda ya zo cikin hadithi na 1445 da Abu Dawuda ya ruwaito da isnadi mai kyau, daga Abdullahi Bin Abbas ya ce:-
Ma’ana: ((Manzon Allah mai tsira da amincin Allah ya yi Qunuti wata daya a jere cikin “sallar” Azahar, da La’asar, da Magariba, da Isha’i, da sallar Asuba, a karshen ko wace salla in ya ce: “Sami’allahu Liman hamidahu” daga raka’ar karshe yana mugunyar addu’a a kan wasu unguwanni na kabilar Sulaim, da Ri’il, da Zakwan, da Usayyah, mamun da ke bayansa suna cewa amin)).
Ma’ana: ((Manzon Allah mai tsira da amincin Allah ya yi Qunuti na wata guda bayan ruku’i cikin sallar Asuba yana mugunyar addu’a a kan kabilar Ri’il, da Zakwan, yana cewa “kabilar” Usayyah ta saba wa Allah da manzonSa)).
Ma’ana: ((Lalle manzon Allah mai tsira da amincin Allah ya kasance ya yi ta yin Qunuti cikin sallar Asuba yana mugunyar addu’a a kan wata unguwa daga cikin unguwannin Larabawa har na tsawon wata guda sannan ya daina yi)).
Idan wani ya ce: ai karanta Qunuti na dindin cikin sallar Asuba shi ne mazhabar Malikiyyah da Shafi’iyyah, don me za a ce: hakan ba shi ne ya dace da sunnar Annabi mai tsira da amincin Allah ba?!
1. Babu wata Mazhaba cikin Mazhabobin da ake da su da take ma’asumiya wacce za a ce babu kure a cikinta ba, babu irin wannan mazhaba har abada.
2. Babu wata Mazhaba cikin Mazhabobin da ake da su da take da matsayin zamantowa Mizani na Shari’ah, a’a Mizanin Shari’ah har kullum shi ne: ingantattun sunnonin Annabi mai tsira da amincin Allah, ko kuma a ce: Alkur’ani da Hadithi…
3. A mazhabar Malikiyyah daura layar da aka rubuta ta da Ayoyin Alkur’ani, ko aka rubuta ta da wasu maganganu masu kyakkyawar ma’ana abu ne da ke halal. To amma duk da yake wannan shi ne Mazhabar Malikiyyah an samu da yawa daga cikin mutanen da suke danganta kawunansu zuwa ga mazhabar Malikiyyar sun zabi barin mazhabar cikin wannan mas’alar sunkoma sun yi riko da abin da umumin sahihin hadithin Annabi mai tsira da amincin Allah yake nunawa; watau na haramta daura laya ba tare da tafsili ba.
Muna rokon Allah Madaukakin Sarki da Ya taimake mu Ya cusa wa al’ummarmu soyayyar manzon Allah da kuma son yin aiki da ingantattun sunnoninsa cikin zukatansu. Ameen.
CategoriesGeneral TagsDr. Ibrahim Jalo Jalingo
One Reply to “YIN QUNUTI CIKIN SALLAR ASUBA HAR KULLUM”
Abdulgaffarkalgo Abdulgaffarkalgo says:
Assalamu alaikum. kaga wannan matsalar ta qunuti a sallah Asubah muma a Masallacin anayinta kullum limamin mu ya maisheta wajibi ko mantuwa yayyi bai yitaba en ya dago daga ruku eh sai yayi ta. A
Previous PostPrevious JAKADAN SAUDIYYA A NIJERIYA YA ZUBDA HAWAYE DON TAUSAYIN WATA MATA
Next PostNext CHRISTIAN ELDERS CHASING SHADOWS